నరసింహ శతకము - వికిపీడియా

# నరసింహ శతకము

### వికీపీడియా నుండి

== శ్రీ నరసింహ శతకము ==

సీ|| శ్రీ మనోహర! సురా - ర్చిత! సింధుగంభీర!

భక్తవత్సల! కీటి - భానుతేజ!

కంజనేత్ర! హిరణ్య - కశ్చపాంతక శూర!

సాధురక్షణ! శంఖ - చక్రహస్త!

ప్రహ్లాదవరద! పా - పధ్వంస! సర్వేశ!

క్షీరసాగరశయన! -కృష్ణవర్ణ!

పక్షివాహన! నీల - భ్రమరకుంతలజాల!

పల్లవారుణ పాద - పద్మ యుగళ!

తే|| చారు శ్రీ చందనాగురు - చర్చితాం గ!

కుందకుట్మలదంత! వై - కుంఠ ధామ!

భూషణవికాస! శ్రీధర్మ - పుర నివాస!

దుష్ట సంహార! నరసింహ! దురితదూర!

సీ|| గరుడవాహన! దివ్య - కౌస్తుభాలంకార!

రవికోటి తేజ! సా - రంగవదన!

మణిగణాన్విత హేమ - మకుటాభరణ! చారు

మకరకుండల! లస - న్మందహాస!

కాంచనాంబర! రత్న - కాంచీ విభూషిత!

సురవరార్చిత! చంద్ర _ సూర్యనయన

కమలనాభ! ముకుంద! - గంగాధరస్తుత!

రాక్షసాంతక! నాగరాజ శయన!

తే|| పతితపావనా! లక్ష్మీశ! - బ్రహ్మజనక!

భక్తవత్సల! సర్వేశ! - పరమపురుష!

భూషణవికాస! శ్రీధర్మ - పురనివాస!

దుష్టసంహార! నరసింహ! దురితదూర!

సీ|| వదనంబు నీనామ - భజన గోరుచునుండు

జీహ్వనీకీర్తనల్ - సేయగోరు

హస్తయుగ్మము నిన్ను - యర్చింపగోరును

కర్ణముల్ నీమీద - కధలు గోరు

తనువు నీ సేవయే - ఘనముగా గోరును

నయనముల్ నీ ధర్మ - నంబు గోరు

మూర్ధంమ్ము నీ పాద - ముల మ్రొక్కగ గోరు

ఆత్మనీదై యుండు - నరసి చూడ

తే|| స్వప్నములనైననేవేళ - సంతతమును

బుధ్ధి నీపాదములయందును - బూనియుండు

భూషణవికాస! శ్రీధర్మ - పురనివాస!

దుష్టసంహార! నరసింహ!- దురితదూర!

సీ||హరిదాసులను నిందలాడకుండిన జాలు

సకల గ్రంధమ్ములు చదివినట్లు;

భిక్షమియ్యంగ దప్పింపకుండిన జాలు

జేముట్టి దానంబు చేసినట్లు;

మించి సజ్జనుల వంచింపకుండిన జాలు

నింపుగా బహుమాన మిచ్చినట్లు

దేవాగ్రహరముల్ దీయకుండిన జాలు

గనకంపు గుళ్ళను గట్టినట్లు;

తే.గీ.ఒకరి వర్షాశనము ముంచుకున్న జాలు

పేరు కీర్తిగ సత్రముల్ పెట్టినట్లు -

భూషణ వికాస! శ్రీ ధర్మపుర నివాస!

దుష్ట సంహార! నరసింహ! దురితదూర!

సీ|| స్తంభమం దుదయించి - దానవేంద్రుని ద్రుంచి

కరుణతో ప్రహ్లాదు - గాచినావ

మకరిచే జిక్కి సామజము - దుఃఖింపంగ

గృప యుంచి వేగ - రక్షించినావ

శరణంచు నా విభీ - షణుడు నీ చాటుక

వచ్చినప్పుడె లంక - నిచ్చినావ

బహు సంపదల నిచ్చి - బంపినావ

తే|| వారివలె నన్న బోషింప - వశము గాదె?

ఇంత వలపక్ష మేల శ్రీ - కాంత నీకు!

భూషణవికాస! శ్రీధర్మ - పురనివాస!

దుష్టసంహార! నరసింహ! - దురితదూర!

Retrieved from "http://te.wikipedia.org../../../%E0%B0%A8/%E0%B0%B0/%E0%B0%B8/%E0%B0%A8%E0%B0%B0%E0%B0%B8%E0%B0%BF%E0%B0%82%E0%B0%B9_%E0%B0%B6%E0%B0%A4%E0%B0%95%E0%B0%AE%E0%B1%81.html"

##### Views

- వ్యాసము
- చర్చ
- ప్రస్తుతపు కూర్పు

##### అన్వేషణ